L-Ewwel Parti: Kap sa Il-viżjoni ta' Isaija bin Amos, li kellu dwar Ġuda u Ġerusalemm fi żmien Għużżija, Ġotam, Aħaż, Ħeżekija, slaten ta' Ġuda. Ġens midneb Isimgħu, smewwiet! Agħti widen, art! Għax tkellem il-Mulej: "Ulied rabbejt u kabbart, u huma qamu kontrija. Il-gendus jagħraf lil sidu, u l-ħmar il-maxtura ta' sidu; imma Iżrael ma jagħrafx, il-poplu tiegħi ma jifhimx." Jaħasra għalik, ġens midneb, poplu mgħobbi bil-ħażen, nisel il-ħżiena, ulied imħassrin! Telqu lill-Mulej; maqdru l-Qaddis ta' Iżrael , inġibdu lura minnu. Għaliex tridu tissawtu aktar? Għaliex tibqgħu tirvillaw? Ir-ras kollha marida, il-qalb kollha mifnija. Minn qiegħ ir-riġel sar-ras, xejn ma hemm sħiħ fih. Xejn ħlief drib, tbenġil u ġrieħi jnixxu. Ma naddfuhomx, anqas rabtuhom, lanqas dewwewhom biż-żejt. Artkom imħarbta, blietkom maħruqa bin-nar; ir-raba' tagħkom quddiemkom għad jikluh il-barranin; kollox ħerba bħal Sodoma fit-tiġrif. Waħedha baqgħet bint Sijon , bħal għarix f'qasam dwieli, bħal girna f'għalqa bħajra, bħal belt imdawra. Li kieku l-Mulej tal-eżerċti ma ħallilniex fdal żgħir, bħal Sodoma konna nkunu, lil Gomorra konna nixbhu. Sejħa għall-konverżjoni Isimgħu l-kelma tal-Mulej, intom prinċpijiet ta' Sodoma; agħtu widen għat-tagħlim ta' Alla tagħna, intom nies ta' Gomorra. X'tiswieli l-kotra tas-sagrifiċċji tagħkom?", jgħid il-Mulej. Xbajt mis-sagrifiċċji tal-ħruq tal-bdabad, u mix-xaħam tal-bhejjem smien. Id-demm tal-gniedes u l-ħrief, u tal-imtaten ma jogħġobnix. Meta tiġu taraw wiċċi min ifittex dawn mingħandkom, biex tiġu tikkalpestawli l-btieħi tiegħi? Iġġibux iżjed offerti fiergħa; sirt nistkerrhu l-bħur, il-qamar ġdid, is-sibt, u l-laqgħat li ssejħu: ma niflaħx għall-ħażen flimkien mal-festi. L-ewwel tax-xhur u l-festi tagħkom, jien nobgħodhom, piż huma għalija, għejejt nerfgħu. Meta intom tiftħu idejkom, jien inwarrab għajnejja minnkom; ukoll jekk tkattru t-talb, jien ma nismagħkomx, għax idejkom mimlija demm. Inħaslu u tnaddfu, neħħu l-ħażen ta' għemilkom minn quddiem għajnejja, ieqfu mill-ħażen. Tgħallmu għamlu t-tajjeb, fittxu d-dritt, sewwu l-inġustizzji, iddefendu l-iltim, aqbżu għall-armla. Ejjew, mela, nirraġunaw flimkien, jgħid il-Mulej, imqar jekk dnubietkom ikunu ħomor bħall-iskarlatt, isiru bojod bħas-silġ; imqar jekk ikunu ħomor bħall-kremżi, isiru bojod bħas-suf. Jekk intom tridu u tobdu, intom tieklu l-ġid tal-art. Iżda jekk tgħidu le u twebbsu raskom, ix-xabla tikolkom, għax fomm il-Mulej tkellem." Il-ġudizzju u l-fidwa ta' Sijon Kif saret żienja l-belt fidila! Kienet mimlija bil-ġustizzja, kien jgħammar fiha s-sewwa, imma issa l-qattiela. Il-fidda tiegħek inbidlet f'karfa, l-inbid tiegħek mifqugħ bl-ilma. Il-prinċpijiet tiegħek qamu fuq tagħhom, u ssieħbu mal-ħallelin. Ilkoll iħobbu r-rigali, u jagħmlu għal wara l-qligħ. L-iltim ma jagħmlulux ġustizzja, u l-kawża tal-armla għandhom ma tasalx. Għalhekk dan hu l-oraklu ta' Sidna, il-Mulej tal-eżerċti, il-Qawwi ta' Iżrael: "Ah! Nivvendika ruħi mill-għedewwa tiegħi; nitħallas mill-għedewwa tiegħi. Inmidd idejja għal fuqek, u nsaffik fil-forġa minn ħmieġek, u ċ-ċomb kollu nneħħilek. U rraġġa' l-imħallfin tiegħek għal li kienu dari, u l-kunsillieri tiegħek għal li kienu fil-bidu. Imbagħad isejħulek: 'Belt is-Sewwa, il-Belt Fidila'." Bil-ġustizzja Sijon għad tinfeda; u dawk li jikkonvertu jinfdew bis-sewwa. Imma l-midinbin u l-ħatjin flimkien jitkissru; u dawk li jitilqu l-Mulej jintemmu. Għax intom għad tistħu mill-ballut li ħabbejtu ; u għad titriegħxu minħabba l-ġonna li għażiltu. Għad tkunu bħal balluta bil-weraq midbiel; bħal ġnien bla ilma fih. U l-bniedem b'saħħtu jsir stoppa, u għemilu xrar, u jieħdu n-nar flimkien, bla ma ħadd jitfihom.